Manchester United vrea un star de la Real Madrid! Englezii au mers deja în capitala Spaniei
Presa spaniolă anunță că Manchester United este interesată de unul dintre starurile lui Real Madrid.
Conform Relevo, doi reprezentanți ai clubului de pe "Old Trafford" au mers în capitala Spaniei și s-au interesat de situația lui Joselu, atacantul ajuns pe "Bernabeu" ca soluție de urgență după ce Karim Benzema a decis să plece la Al Ittihad.
Manchester United s-a interesat de Joselu
Joselu se află la Real Madrid doar sub formă de împrumut de la Espanyol, însă internaționalul iberic este decis să își asume statutul de rezervă și să continue pe "Santiago Bernabeu".
Totuși, o ofertă venită din partea unui club de calibrul lui Manchester United l-ar putea face pe Joselu să se răzgândească. Britanicii pregătesc deja următorul sezon și vor să se întărească în compartimentul ofensiv, iar Joselu este văzut de către "Diavolii Roșii" o variantă foarte bună în atac, mai ales că spaniolul cunoaște destul de bine campionatul Angliei.
Totul depinde însă de noua conducere a lui Manchester United, care urmează să se instaleze la clubul de pe "Old Trafford".
- Joselu este cotat la 5 milioane de euro, conform Transfermarkt.
Joselu își dorește să rămână la Real Madrid
Fotbalistul se va întoarce la Espanyol la finalul sezonului, însă Joselu nu și-a ascuns dorința de rămâne alături de Real Madrid și în următoarea stagiune.
Atacantul de 34 de ani a marcat 13 goluri și a contribuit cu trei pase decisive în acest sezon la Real Madrid.
"Sper că pot rămâne la Real Madrid încă un sezon și să continui să mă bucur de această experiență. Știu cum pot contribui la această echipă. Nu toate echipele au un jucător cu profilul meu, este diferit față de al celorlalți atacanți", a spus Joselu pentru Partidazo de Cope.
Și Carlo Ancelotti, antrenorul madrilenilor, s-a declarat mulțumit de evoluțiile lui Joselu.
"Joselu face tot posibilul și tot ce este necesar pentru a continua aici. A făcut o treabă incredibilă, este o binecuvântare pentru noi să avem un atacant cu aceste calități. Este mereu pregătit, fie că este titular sau că intră pe parcursul meciului. Este o persoană foarte modestă și serioasă", a spus antrenorul italian.
Urmăriți SPORT.RO și pe Google News